รัฐบาลไทย-ข่าวทำเนียบรัฐบาล-สธ.-มูลนิธิถันยรักษ์ ฯ สืบสานพระราชปณิธานสมเด็จย่า ลดการเสียชีวิตสตรีไทยจากมะเร็งเต้านม
วันศุกร์ที่ 7 ธันวาคม 2561
สธ.-มูลนิธิถันยรักษ์ ฯ สืบสานพระราชปณิธานสมเด็จย่า ลดการเสียชีวิตสตรีไทยจากมะเร็งเต้านม
กระทรวงสาธารณสุข ร่วมกับมูลนิธิถันยรักษ์ฯ ในพระราชูปถัมภ์สมเด็จพระศรีนครินทราบรมราชชนนี  สืบสานพระราชปณิธานสมเด็จย่าต้านภัยมะเร็งเต้านม ขยายพื้นที่ครอบคลุมทั่วประเทศ และบูรณางานกับมูลนิธิ พอ.สว. ให้สตรีไทยตรวจเต้านมด้วยตนเอง รู้ความผิดปกติ
กระทรวงสาธารณสุข ร่วมกับมูลนิธิถันยรักษ์ฯ ในพระราชูปถัมภ์สมเด็จพระศรีนครินทราบรมราชชนนี สืบสานพระราชปณิธานสมเด็จย่าต้านภัยมะเร็งเต้านม ขยายพื้นที่ครอบคลุมทั่วประเทศ และบูรณางานกับมูลนิธิ พอ.สว. ให้สตรีไทยตรวจเต้านมด้วยตนเอง รู้ความผิดปกติ ลดความเสี่ยงเสียชีวิตจากมะเร็งเต้านม
วันนี้ (7 ธันวาคม 2561) ที่โรงแรมมิราเคิล แกรนด์ คอนเวนชัน กรุงเทพมหานคร ศ.คลินิก เกียรติคุณ นพ.ปิยะสกล สกลสัตยาทร รัฐมนตรีว่าการกระทรวงสาธารณสุข เป็นประธานเปิดการประชุมโครงการสืบสานพระราชปณิธานสมเด็จย่าต้านภัยมะเร็งเต้านม พร้อมบรรยายพิเศษ เรื่อง “ความสําเร็จของการต้านภัยมะเร็งเต้านมของประเทศไทย” พร้อมกันนี้รองศาตราจารย์ ดร.จิรายุ อิศรางกูร ณ อยุธยา รองประธานมูลนิธิถันยรักษ์ฯ ได้ปาฐกถาพิเศษเรื่อง “พระราชปณิฐานของสมเด็จย่ากับการดําเนินงานของมูลนิธิถันยรักษ์ฯ”โดยมีผู้บริหาร ผู้ปฏิบัติงานจากส่วนกลางและสํานักงานสาธารณสุขจังหวัดทั่วประเทศร่วมประชุมประมาณ 200 คน
ศ.คลินิก เกียรติคุณ นพ.ปิยะสกลกล่าวว่า กระทรวงสาธารณสุข ร่วมกับมูลนิธิถันยรักษ์ฯ ในพระราชูปถัมภ์สมเด็จพระศรีนครินทราบรมราชชนนี สืบสานพระราชปณิธานสมเด็จย่าต้านภัยมะเร็งเต้านม ดําเนินการตั้งแต่ปี 2555 ให้หญิงไทยอายุ 30-70 ปี จํานวน 1.9 ล้านคน นําร่องใน 21 จังหวัด ผลการดําเนินงานที่ผ่านมา สามารถค้นพบผู้ป่วยมะเร็งเต้านมได้เพิ่มขึ้น โดยเฉพาะระยะเริ่มต้น และนําเข้าสู่กระบวนการรักษา ช่วยเพิ่มอัตราการรอดชีวิตของผู้ป่วย
ศ.คลินิก เกียรติคุณ นพ.ปิยะสกลกล่าวต่อว่า ขณะนี้ ได้ขยายการดําเนินงานเพิ่มอีก 55 จังหวัดให้ครอบคลุมทั่วประเทศ รณรงค์ให้สตรีทุกคนตรวจเต้านมด้วยตนเองอย่างถูกต้อง สม่ําเสมอ ควบคู่กับการบันทึกผลการตรวจลงใน “สมุดบันทึกการตรวจเต้านมตนเอง” เป็นประจํา มีการติดตามโดยอาสาสมัครสาธารณสุขเชี่ยวชาญ (อสมช.) และเจ้าหน้าที่โรงพยาบาลส่งเสริมสุขภาพตําบล (รพ.สต.) หากพบความผิดปกติจะตรวจยืนยันด้วยเครื่องอัลตราซาวน์ (Ultrasound) ที่โรงพยาบาลชุมชน และส่งต่อไปรักษายังโรงพยาบาลศูนย์/ทั่วไป พร้อมทั้งบูรณาการกับงานของมูลนิธิ พอ.สว. เพื่อให้สตรีที่อยู่ห่างไกลได้รับการดูแล เฝ้าระวังโรคมะเร็งเต้านมมากขึ้น และจะพัฒนาแอปพลิเคชันสําหรับบันทึกการตรวจเต้านม คู่ขนานการใช้สมุดบันทึก รวมทั้งพัฒนาอสม.เป็นอสม.เชี่ยวชาญด้านการเฝ้าระวังมะเร็งเต้านมเพิ่มขึ้น เพื่อให้หญิงไทยทุกคนสามารถตรวจและทราบความปกติของเต้านมตนเองตั้งแต่ระยะเริ่มต้น ช่วยลดการตายจากโรคมะเร็งเต้านมได้
ด้านแพทย์หญิงพรรณพิมล วิปุลากร อธิบดีกรมอนามัย กล่าวว่า ผู้ป่วยมะเร็งเต้านมส่วนใหญ่ที่เสียชีวิต มักมาพบแพทย์เมื่อมะเร็งเต้านมได้ลุกลามและแพร่กระจายแล้วคือ มีก้อนขนาดใหญ่และมีแผลที่เต้านม หรือมีเลือดหรือน้ําเหลืองไหลจากหัวนม หากค้นพบเร็วก็จะสามารถรักษาให้หายได้ ดังนั้นเพื่อเพิ่มโอกาสในการรักษา นอกจากจะต้องปรับเปลี่ยนพฤติกรรมการใช้ชีวิตและหลีกเลี่ยงปัจจัยเสี่ยงต่างๆ แล้ว ควรหมั่นสังเกตความผิดปกติ และตรวจเต้านมด้วยตนเองอย่างสม่ําเสมอทุกเดือน สําหรับหญิงที่มีอายุ 20 ปีขึ้นไป ส่วนผู้หญิงที่มีอายุ 30 ปีขึ้นไป นอกเหนือจากการตรวจเต้านมด้วยตนเองแล้ว ควรเพิ่มการตรวจเต้านมกับบุคลากรทางการแพทย์อย่างน้อยทุก 3 ปี และเพิ่มเป็นทุกปีเมื่ออายุ 40 ปีขึ้นไปควบคู่กับการตรวจเอกซเรย์เต้านม